Verpleegsters verdien erkenning - Solidariteit GildesSolidariteit Gildes Verpleegsters verdien erkenning - Solidariteit Gildes
Tuis / Covid-19 / Verpleegsters verdien erkenning
Toe die Wêreldgesondheidsorganisasie (WGO) 2020 as die internasionale jaar van die verpleegster en vroedvrou aangewys het, was daar geen manier om te weet dat dit profeties sou wees nie.
Verpleegsters veg tans in die voorste linies teen die Covid-19-pandemie. In die geskiedenis was verpleegsters nog altyd aan die voorpunt in die stryd teen epidemies en pandemies.
Verpleegsters is dikwels die eerste en soms die enigste gesondheidswerkers wat mense sien en die Covid-19-pandemie is net weer 'n herinnering aan die uiters belangrike rol wat hulle speel. Verpleegsters maak meer as die helfte van die wêreld se gesondheidsorgwerkers uit, maar volgens die WGO is daar steeds 'n tekort aan verpleegsters wêreldwyd.
Verpleegsters word daagliks aan oordraagbare siektes blootgestel en plaas dus daagliks hul lewe op die spel. Verder werk hulle uitermate lang skofte en dikwels vir min geld. Hulle word fisiek, emosioneel en geestelik uitgeput. Verpleegsters word ook daagliks deur die dood van pasiënte in die gesig gestaar – pasiënte wat hulle met deernis versorg het.
In hierdie tyd van die Covid-19-pandemie word die aandag opnuut gevestig op die erkenning wat verpleegsters verdien vir hul onbaatsugtige opoffering en diens. Om vir verpleegsters waardering te wys vir wat hulle doen, is 'n voortdurende herinnering dat hulle daagliks 'n verskil in mense se lewens maak.
Verpleegsters moet die fisieke en emosionele beskerming kry wat hulle verdien sodat hulle hul rol as versorgers kan vervul.
Dr. Zweli Mkhize, minister van gesondheid, het ook onlangs hulde gebring aan verpleegsters en hul rol in die stryd teen die Covid-19-pandemie.
"Julle deernis met en woorde van troos aan pasiënte wat nie hul geliefdes aan hul sy kan hê tydens die Covid-19-pandemie nie, is die beste geskenk aan ons pasiënte, 'n geskenk wat geen bedrag geld kan koop nie.
"Aan al die verpleegsters in Suid-Afrika en die wêreld sê ons baie dankie dat julle die las van die Covid-19-pandemie dra en die mensdom dien. Ons waardeer die keuse wat julle gemaak het om die las te dra om lewens te red tydens ons swakste oomblikke op ons reis op aarde.
"Ons salueer julle omdat julle die bron van hoop en krag is in die donker dae van hopeloosheid en slegte gesondheid. Julle is dikwels die laaste persoon om iemand se hand vas te hou en hul oë toe te maak wanneer hulle hul laaste hoofstuk op aarde afsluit. Ons salueer julle vir julle toewyding en die onselfsugtigheid waarmee julle alles gee om ander te dien."
Die Beroepsgilde vir Verpleging is jou vennoot deur al die stadiums van jou loopbaan: hetsy jy studeer; praktiseer; of regmaak vir aftrede. Binne jou professie beleef jy elke dag uitdagings asook suksesse en die gilde staan jou by as jou beskermheer; maar nie net dit nie. Die gilde is ook daar om jou te help ontwikkel en met kennis toe te rus om jou daaglikse take professioneel en eties te kan aanpak. Ons tree ook op namens die professie deur verhoudinge te bou met ander instansies wat 'n invloed op die beroep kan uitoefen.